
      Forord


      «Kom ikke her og si at du er syk. Jeg ser deg jo stadig på TV, i aviser og ukeblader.»


      Jeg hadde endelig tatt mot til meg og ringt bydelsoverlegen for å be om hjelp til å tilrettelegge stillingen min. Å drive solopraksis som fastlege var tungt fordi jeg våknet om morgenen med kraftige migreneanfall flere ganger i uken. I tillegg gikk jeg gjennom en tøff periode i livet med samlivsbrudd og dødsfall i familien. Jeg hadde ikke mye å stå imot med. Da bydelsoverlegenikke engang ville høre hva jeg hadde på hjertet, la jeg røret stille på og resignerte.


      Etter denne telefonsamtalen gikk det opp for meg hvor ekstremt lite kunnskap noen av mine kolleger har om migrenesykdommen. Vet de overhodet hva denne lidelsen innebærer? Vet de at anfallene kan bli så kraftige at man ikke kan fungere? De fleste pasienter er faktisk ikke engang i stand til å gå til lege under et migreneanfall, så når de endelig møter hos legen, kommer de gjerne friske og opplagte, nydusjede og velpleide for å fortelle om plagene sine. Det slo meg at det må være vanskelig for fastlegen å vite hvordan vi egentlig har det hvis hun ikke får se oss under anfall. Noe er det i alle fall som gjør at mine kolleger vet så lite om en sykdom som rammer en halv million bare i Norge. Jeg mistenker at mange oppfatter at migrene er en usexy kvinnesykdom som bare rammer dovne overklassedamer i 40-årene.


      


      Usexy, ja. Men sykdommen rammer både menn og kvinner, voksne og barn og på tvers av alle samfunnslag. Fordi jeg selv lider av migrene, tilegnet jeg meg ekstra kunnskap om denne lidelsen allerede under medisinstudiet. Siden har jeg møtt mange mennesker som har lidd unødig i mange år fordi de ikke er blitt hørt og verken har fått diagnose eller behandling. Etter turnus jobbet jeg noen år på Statens rettstoksikologiske institutt, der jeg forsket på en spesiell hjernereseptor som kalles NMDA-reseptoren. Etter hvert startet jeg min egen private praksis som allmennlege, og senere jobbet jeg som fastlege i Oslo. Det ble naturlig at min praksis fikk mange pasienter nettopp med migrene og andre former for hodepine.


      I 1995 startet jeg landets første private migreneklinikk på Sjølyst i Oslo. Der kunne jeg sette av god tid til pasientene og enklere tilpasse min egen arbeidsdag. Jeg behøvde ikke lenger å være tilgjengelig hele tiden, så jeg la inn både hele og halve fridager i timeboken min. Dermed kunne jeg ta meg inn mellom anfallene mine.


      


      Det er neppe noen annen sykdom som er så belastet med myter, feilinformasjon og dårlig behandling som nettopp migrene. Jobb, sosiale aktiviteter og samliv påvirkes. De som ikke har migrene selv, eller lever sammen med en med migrene, kan vanskelig forestille seg de smertene pasienten opplever under anfall.


      Derfor har jeg valgt å vise to bilder av meg selv. Det første er tatt en dag jeg våknet midt i et migreneanfall og skulle lede et todagers kurs for leger. En kollega måtte overta undervisningen for meg, og jeg var en hårsbredd fra å avlyse mitt nært forestående bryllup i London – fordi jeg så på meg selv som en stor byrde ingen kunne ville dele resten av livet sitt med. Det andre bildet er tatt bare noen uker senere, den dagen jeg likevel giftet meg med min ektemann, Stephen Buckley, uten å tenke på migrenesykdommen.


      


      


      


      


      


      


      


      


      


      


      


      


      


      


      


      


      


      [image: 726325_Migrene-ep.p11.PDF]


      Anne Christine Buckley Poole under anfall.

      Anne Christine Buckley Poole på bryllupsdagen.


      


      I vår del av verden har om lag 15 prosent av den voksne befolkningen migrene. I Europa koster sykdommen minst 27 milliarder euro hvert år, og bare i Norge er den årlige utgiften på mer enn to milliarder kroner. Og det er ikke medisiner som koster mest, men fravær og nedsatt yteevne under anfall. Beregninger viser at av alle nevrologiske sykdommer er det bare demens som koster samfunnet mer enn det migrene gjør. Men selv om så mange lider av sykdommen, er ikke migrenemedisinene engang på listen over de 20 mest brukte legemidlene i landet. Det forteller meg at altfor mange ikke får den behandlingen de burde fått. Hodepine og migrene kan for mange være direkte invalidiserende. Det er på tide å innse at det er et stort behov for erkjennelse, informasjon og behandling av hodepinesykdommer.


      Det er derfor jeg har skrevet denne boken. Det er mitt inderlige håp at flere leger får øynene opp for at migrene er mer enn en usexy sykdom som vanskelig lar seg behandle. Mange kan leve et normalt liv med riktig behandling og god oppfølging. Som migrenepasient viser det seg at du selv må bidra for å få stilt riktig diagnose slik at du kan få riktige medisiner – og mestre sykdommen på en god måte. I boken har jeg valgt å illustrere hverdagen og problemstillingene folk med migrene ofte møter, gjennom å fortelle historier fra mine konsultasjoner. Enkelte episoder har jeg opplevd selv. Alle navn er byttet ut, og jeg har bare brukt elementer fra enkeltpersoner jeg har behandlet på klinikken. Jeg tror mange migrenepasienter kan kjenne seg igjen i de opplevelsene, følelsene og tankene som blir beskrevet i denne boken.


      Jeg ønsker at flere migrenepasienter skal få rett diagnose, god veiledning og hjelp til tilrettelegging med riktig medisinsk behandling. Det kan også være til stor hjelp om familie og venner får bedre innsikt i hva sykdommen egentlig dreier seg om. På den måten vil migrenepasienters liv og funksjonsevne kunne bedres betraktelig.


      Oslo/London 2011


      Anne Christine (Tine) Buckley Poole

